
Túlélés-elemzés hálózatokban - új eszköz a komplex rendszerek dinamikájának feltárására

A számítástudomány egyik fontos hajtóereje a komplex rendszerek dinamikájának tanulmányozására alkalmas eszközök iránti társadalmi és gazdasági igény. A túlélés-elemzést először életbiztosítási statisztikusok alkalmazták az 1950-es években. E folyamatosan fejlődő tudományterület olyan eszköztárat eredményezett, amely segítségével biológiai, műszaki, társadalmi és gazdasági rendszerek jól definiált eseménysorainak bekövetkezési valószínűségének meghatározására, és ezen keresztül a rendszer élettartamának becslésére alkalmas. A megközelítésmód fontos hátránya, hogy egy statisztikailag homogén populáció egyedeit vizsgálja, nem veszi figyelembe azt a fontos tényt, hogy a társadalom, a műszaki rendszerek, és a gazdasági élet szereplői is komplex hálózatokat alkotnak, és e hálózatok struktúrája jelentős hatással van az egyedek viselkedésére.
E felismerés alapján a komplex rendszerek vizsgálatára egy új, a túlélés-elemzés és hálózatelemzés eszköztárának integrálásán alapuló megközelítésmódot javaslunk. A koncepció alkalmazása nem triviális feladat, ugyanis a hálózatelemzés szemünk előtt zajló robbanásszerű fejlődése ellenére az összetett kapcsolatrendszerekből a különböző ok-okozati összefüggések ma még nehezen tárhatók fel, a komplex függőségekkel rendelkező hálózatok dinamikájának identifikációjára alkalmas eszközök még nem állnak rendelkezésre.
Kutatásunk alapgondolata, hogy a statikus hálózatanalízis (fokszám elemzés, centrális elemek és független komponensek keresése) révén kapott eredmények alapján feltételes valószínűségek számításán keresztül túlélési modellek készíthetők, és ’számolási folyamat elmélet’ alkalmazásával a csomópontokon értelmezett több egyidejű, sorrendi esemény vizsgálatát lehetővé tevő dinamikus modell identifikálható.
A javasolt megközelítésmóddal gazdasági szervezetek csődjének korai előrejelzésére alkalmas rendszert fejlesztettünk. Dolgozatunkban a javasolt kertrendszer elméleti alapjainak ismertetésén túl részletesen bemutatjuk az összes magyar gazdasági szereplőt átfogó Dun & Bradstreet adathalmazon elvégezett hálózati kapcsolatokat figyelembe vevő csődvalószínűség előrebecslési rendszer megalkotásához szükséges vizsgálatokat, és azokat az eredményeket, melyeket kizárólag az általunk kidolgozott új eseményanalízist és a hálózatelemzést integráló megközelítéssel érhettünk el. 



